Libet committere scripture si quid dono proprie voluntatis aut pretio coemptionis excipit ecclesia a cultoribus divine religionis. Quapropter nos ingenui homines: Norbertus scilicet, Fulcho, Alinardus, Vualterius, Tetbaldus, Oddilo, Lambertus, Signaldus, omnibus hominibus presentibus et futuris manifestum esse volumus, accepisse nos a monachis sancti Petri et sancti Prejecti Flaviniaci monasterii, xvii solidos, et vendidisse illis perpetualiter, res proprietatis nostre que adnixe sunt illorum rebus, sanctique Manmetis et sancti Sequani in comitatu Dusmensi positas, ut illorum fuit voluntas, id est quartam partem silve que ad nos pertinere cernitur ex silva que dicitur....... in jam dicto comitatu radicata, cum universa terra que paterna et materna hereditate ad nos pervenit, ibidem posita. Que silva cum terra cingitur ita, ex duabus partibus est villa cui nomen Juiniacus et Bulcubus et Aqueductus, ex aliis duabus partibus est villa ingenua nomine Puteolis et Quercus Gisberti iter habens per fornellos ac calmam scolam graditur que ad Carmis calmam. Infra ergo termitiones istas superius, nos nominati homines ingenui nostram quartam partem prefati monachis cœnobii in integro vendidimus, ita ut quic eis libuerit agere ex tunc et in ævum agant de ea, ex virgultis scilicet magnis que aut mediocris, inferioribusve arboribus, exitibus et regressibus cultis et incultis, teneantque perpetim, ac possideant tam concava vallium quam ardua montium, seu precipitia eorum, absque alicujus contradictione, quia jam dudum erat eorum pars quarta, deinceps pure perpetuo sit eis medietas, et quod nobis fuit consuetudinarium, sit illis in jus perpetuum. Actum Flaviniaco publice, regnante Rotberto Rege XIII anno; scribente Bertuino, monacho; in mense marcio.